**ΙΣΤΟΡΙΑ ΘΕΩΡΗΤΙΚΗΣ ΚΑΤΕΥΘΥΝΣΗΣ Γ’ ΛΥΚΕΙΟΥ**

**ΟΜΑΔΑ ΠΡΩΤΗ**

**ΘΕΜΑ Α1**

Να δώσετε το περιεχόμενο των ακόλουθων όρων:

**α.** Ορεινοί

**β.** Φεντερασιόν

**γ.**Πατριαρχική Επιτροπή (1918).

**Μονάδες 15**

**ΘΕΜΑ Α2**

Να χαρακτηρίσετε τις προτάσεις που ακολουθούν, γράφοντας στο τετράδιό σας, δίπλα στο γράμμα που αντιστοιχεί στην κάθε πρόταση, τη λέξη **Σωστό,**αν η πρόταση είναι σωστή, ή **Λάθος**, αν η πρόταση είναι λανθασμένη:

**α.**Το δικαίωμα του «συνέρχεσθαι» και «συνεταιρίζεσθαι» κατοχυρώνεται συνταγματικά το 1844.

**β.**Ο Τρικούπης δεν αποδεχόταν το χωρισμό των εξουσιών και στόχευε στη συγκέντρωση και τον έλεγχό τους από το κόμμα .

**γ.**Το Ελληνικό Τυπογραφείο της Τραπεζούντας συνέβαλε αποφασιστικά στην ανάπτυξη της εθνικής συνείδησης .

**δ.**Με τον Οργανικό Νόμο του 1900 δόθηκε οριστική λύση στο Κρητικό ζήτημα.

**ε.**Η συνθήκη φιλίας και συνεργασίας ανάμεσα στους Μπολσεβίκους και τον Κεμάλ (Μάρτιος 1921) λειτούργησε ως ταφόπετρα του ποντιακού ζητήματος.

**Μονάδες 10**

**ΘΕΜΑ Β1**

Να αναφερθείτε:

**α.**στο μεταναστευτικό ρεύμα Ελλήνων από τη Ρωσία, μετά τη συνθήκη του Βουκουρεστίου (μονάδες 5) και

**β.**στο προσφυγικό ρεύμα Ελλήνων από τη Ρωσία, το διάστημα 1919– 1921. (μονάδες 5)

**Μονάδες 10**

**ΘΕΜΑ Β2**

Να αναφερθείτε στην κατάσταση του εργατικού κινήματος στην Ελλάδα κατά τον 19ο αιώνα.

**Μονάδες 15**

**ΟΜΑΔΑ ΔΕΥΤΕΡΗ**

**ΘΕΜΑ Γ1**

Με βάση τις ιστορικές σας γνώσεις και αντλώντας στοιχεία από τα κείμενα Α, Β και Γ που σας δίνονται:

**α.**να αναφερθείτε στις ρυθμίσεις της Σύμβασης της Λοζάνης της 30η ς Ιανουαρίου 1923 για την ανταλλαγή των πληθυσμών μεταξύ Ελλάδας και Τουρκίας, (μονάδες 13)

**β.**να εξηγήσετε πώς η υπογραφή της Σύμβασης της Λοζάνης συνδέεται με την πραγματικότητα που είχε διαμορφωθεί μετά τη Μικρασιατική Καταστροφή, καθώς και με τις βλέψεις των ηγετών των δύο κρατών. (μονάδες 12)

**Μονάδες 25**

**ΚΕΙΜΕΝΟ Α**

Μια μέρα ήρθε στο Γκέλβερι Επιτροπή, από την Ελλάδα, όπως έλεγαν. Πήγαν μαζί τους και οι δικοί μας, για να κουβεντιάσουν για την Ανταλλαγή. […] Οι άνθρωποι της Επιτροπής ήρθαν και μας έγραψαν τα ονόματα και τις περιουσίες μας. Μας είπαν πως θα γίνει Ανταλλαγή, θα πάμε στην Ελλάδα. Μας σύστησαν να μην φοβόμαστε. Να πουλήσουμε ό,τι μπορούμε από την κινητή μας περιουσία, και τα υπόλοιπα να τα πάρουμε μαζί μας. Μας είπαν πως, αν υπάρχουν στο χωριό μας τουρκεμένοι, μπορούνε, αν θέλουν, να φύγουν κι αυτοί για την Ελλάδα.

*Η Έξοδος*, τ . Β΄, *Μαρτυρίες από τις επαρχίες της κεντρικής και νότιας Μικρασίας*( Επιμ. Γ. Μουρέλος), Αθήνα: Κέντρο Μικρασιατικών Σπουδών, 1982, σ. 9.

**ΚΕΙΜΕΝΟ Β**

Η ελληνική πλευρά [το 1923] επεδίωκε την ανταλλαγή των πληθυσμών. Ο Μουσταφά Κεμάλ συμμετείχε στον στενό πυρήνα των Νεότουρκων που κυβέρνησαν την Οθωμανική Αυτοκρατορία από το 1908 έως το τέλος του Α΄ Παγκοσμίου Πολέμου. Βασική πολιτική των Νεότουρκων αποτελούσε η εκδίωξη των μη μουσουλμανικών εθνοτήτων από το έδαφος της αυτοκρατορίας. Η έξοδος των Ελλήνων κατά τη Μικρασιατική Καταστροφή ήταν μη αναστρέψιμη. Η εκδίωξη των εναπομεινάντων Ελλήνων από την Τουρκία ήταν απλώς ζήτημα χρόνου. Σε μια τέτοια περίπτωση, η Ελλάδα δεν θα είχε τη διαπραγματευτική ικανότητα να απαιτήσει τη μετανάστευση των τουρκο–μουσουλμανικών πληθυσμών της Ελλάδος.

Α. Μ. Συρίγος, *Ελληνοτουρκικές σχέσεις*, Αθήνα : Πατάκης 2014, σ. 53.

**ΚΕΙΜΕΝΟ Γ**

Και στο ζήτημα των μειονοτήτων, υπήρξε ανεπανάληπτος ο ορθολογισμός και ο ρεαλισμός της βενιζελικής πολιτικής –και του Βενιζέλου προσωπικά. Κατεξοχήν δείγμα αυτής της ορθολογικής και ρεαλιστικής προσέγγισης υπήρξε η πρώιμη προθυμία του Βενιζέλου να αποδεχθεί την ανταλλαγή πληθυσμών ως ριζική μέθοδο επίλυσης των σχετικών ζητημάτων, ήδη από το 1914 (με την Τουρκία).

[…] Μετά τη Μικρασιατική Καταστροφή, ο Βενιζέλος έσπευσε ανενδοίαστα να αναλάβει προσωπικά τη βαρύτατη ευθύνη της υποχρεωτικής ανταλλαγής των πληθυσμών (μολονότι προέβλεπε τότε ότι οι πρόσφυγες θα τον «*αναθεματίσουν*»). Στη συνέχεια ορθολογισμός και ρεαλισμός χαρακτήρισαν την κοσμογονία της προσφυγικής αποκατάστασης μέχρι την τελευταία της λεπτομέρεια.

Γ . Θ . Μαυρογορδάτος, *Ιστορία της Ελλάδας του 20 ο υ αιών α*( Επιμ. Χ . Χατζηιωσήφ ), τ . Β2΄, Αθήνα: Βιβλιόραμα, 2003, σ σ. 24- 25.

**ΘΕΜΑ Δ1**

Αξιοποιώντας τις ιστορικές σας γνώσεις και αντλώντας στοιχεία από τα κείμενα Α και Β που σας δίνονται, να εκθέσετε και να εξηγήσετε τη διάσταση απόψεων μεταξύ του πρίγκιπα Γεωργίου και του Ελευθερίου Βενιζέλου, σχετικά με το ζήτημα της ένωσης της Κρήτης με την Ελλάδα, στο πλαίσιο της πρώτης κυβέρνησης της Κρητικής Πολιτείας.

**Μονάδες 25**

**ΚΕΙΜΕΝΟ Α**

**Ο Βενιζέλος υπέρ της σταδιακής πορείας προς την ενωτική λύση**

Ο σύμβουλος της δικαιοσύνης [[1]](#footnote-1) εισηγήθηκε εμπιστευτικά στον ύπατο αρμοστή[[2]](#footnote-2) το καλοκαίρι ήδη του 1900 τη διπλωματική μεθόδευση της σταδιακής εξελίξεως προς την ενωτική λύση: η άμεση επίτευξη της ενώσεως ήταν αδύνατη**·**η παράταση όμως του καθεστώτος της αρμοστείας ανέστελλε την εφαρμογή των μέτρων που θα επέτρεπαν τη βαθμιαία απαλλαγή της Μεγαλονήσου από τα δεσμά της διεθνούς εξαρτήσεως **·**έτσι επέβαλλε την άμεση υποταγή της στην απόφαση των Μεγάλων Δυνάμεων και τη ν καθιστούσε έρμαιο των αντικρουόμενων ευρωπαϊκών συμφερόντων **·**αντίθετα, η ολοκλήρωση της αυτονομίας, σύμφωνη προς τις υποσχέσεις των Δυνάμεων και τις προβλέψεις του Συντάγματος, θα συντελούσε στην προαγωγή των εθνικών συμφερόντων στο εξωτερικό και την κατοχύρωση της αυτοδιοικήσεως στο εσωτερικό, ιδίως μετά τη διοργάνωση της πολιτοφυλακής από Έλληνες αξιωματικούς και την παράλληλη αποχώρηση των διεθνών στρατευμάτων.

[…] Η πρωτοβουλία του Ελευθερίου Βενιζέλου προκάλεσε την άμεση και αποφασιστική αντίδραση του πρίγκιπα Γεωργίου. Η εισήγησή του προσέκρουε τόσο στη γενική αρχή της ουσιαστικής διαχειρίσεως των διπλωματικών θεμάτων, ιδίως μάλιστα του Κρητικού, από τη δυναστεία, όσο και στην ειδικότερη αντίληψη της τελευταίας αυτής γύρω από τη μεθόδευση του εθνικού αγώνα .

Ο ύπατος αρμοστής, φορέας των εντολών της Αυλής των Αθηνών, με τη συγκατάθεση πάντοτε και της ελληνικής κυβερνήσεως, απέκρουσε τη συμβιβαστική εξελικτική διαδικασία και επιδίωκε περισσότερο να καταστήσει αβάσταχτη την πίεση από τις εσωτερικές συνθήκες, με την ελπίδα να εκβιάσει την ταχύτερη, κατά το δυνατόν, συγκατάνευση των ευρωπαϊκών Δυνάμεων στην ενωτική λύση.

*Ιστορία του Ελληνικού Έθνους*, Αθήνα: Εκδοτική Αθηνών, τ . ΙΔ΄ , σ. 201 .

**ΚΕΙΜΕΝΟ Β**

**Η διάσταση ανάμεσα στον πρίγκιπα Γεώργιο και τον Ελευθέριο Βενιζέλο**

Ο πρίγκιπας Γεώργιος, έχοντας την αντίληψη ότι η άσκηση της εξωτερικής πολιτικής της Κρήτης ήταν αρμοδιότητα της ελληνικής μοναρχίας, ανέλαβε μόνος τη μεθόδευση της προσάρτησης της Μεγαλονήσου στη μητέρα πατρίδα χωρίς να συμβουλευτεί τους υπουργούς του για τις ενδεδειγμένες ενέργειες και διαπραγματεύσεις. Η πρωτοβουλία του είχε τη μορφή προσωπικών συζητήσεων με τον τσάρο της Ρωσίας και απευθείας διαπραγματεύσεων με τους υπουργούς Εξωτερικών της Ρωσίας, της Γαλλίας, της Αγγλίας και της Ιταλίας. Ο Βενιζέλος θεώρησε πρόωρες τις ενέργειες του ύπατου αρμοστή, κρίνοντας ότι η κρητική κυβέρνηση ήταν ασταθής και τα συνταγματικά θεμέλια ασαφή. Πίστευε και υποστήριζε την ανακήρυξη της Κρήτης σε ανεξάρτητο πριγκιπάτο ως τελευταίο στάδιο για τη νομότυπη πραγματοποίηση της ένωσής της με την Ελλάδα.

[…] Ο πρίγκιπας δεν ήταν ικανός να αντιληφθεί τη λεπτή διαφορά μεταξύ της δεσποτικής διακυβέρνησης με ξένη κηδεμονία και, από την άλλη μεριά, της πλήρους αυτονομίας χωρίς ξένες επεμβάσεις και με κυβερνήτη διορισμένο από την ελληνική κυβέρνηση, που υποστήριζε ο Βενιζέλος ως ασφαλέστερη μεθόδευση για την απώτερη επίτευξη του ενωτικού σκοπού… Ο πρίγκιπας Γεώργιος είχε την πεποίθηση ότι οποιαδήποτε λύση του Κρητικού θα προερχόταν από τις Μεγάλες Δυνάμεις και, κατά τη γνώμη του, οι πολιτικοί παράγοντες της Κρήτης ήταν άσχετοι με το θέμα, αν όχι επιζήμιοι… Στάθηκε αδύνατο γι΄ αυτόν να αντιληφθεί τη σημασία της πολιτικής κινητοποίησης των ίδιων των Κρητικών, καθώς και την εύλογη απαίτησή τους να αποκτήσουν τον έλεγχο της τύχη ς τους μετά από αιώνες αγώνων κατά των Τούρκων κυριάρχων.

Λ. Μακράκης, *Ελευθέριος Βενιζέλος*, σσ. 397-403, στο  *Αξιολόγηση των μαθητών της Γ ’ Τάξης του Ενιαίου Λυκείου στο μάθημα Θέματα Νεοελληνικής Ιστορίας,*τ . Β΄ , ΥΠΕΠΘ ( Κ.Ε.Ε.), Αθήνα 2000, σσ. 315- 316 .

Όλα τα κείμενα αποδόθηκαν σε μονοτονικό · διατηρήθηκε, όμως, η ορθογραφία τους.

**ΑΠΑΝΤΗΣΕΙΣ**

**ΘΕΜΑ Α1**

**α. «Ορεινοί»**: Ήταν μία από τις μεγάλες παρατάξεις της Εθνοσυνέλευσης του 1862.

**Συνέχεια** στο **σχολικό βιβλίο, σελ. 77** «Οι ορεινοί απαρτίστηκαν… και των πλοιοκτητών».

**β.** «**Φεντερασιόν»**: **Σχολικό βιβλίο, σελ. 46** Είναι η μεγάλη πολυεθνική εργατική οργάνωση της Θεσσαλονίκης με πρωτεργάτες σοσιαλιστές από την ανοιχτή σε νέες ιδέες εβραϊκή κοινότητα της πόλης. Αποτέλεσε σημαντικό δίαυλο για τη διάδοση σοσιαλιστικής και εργατικής ιδεολογίας στη χώρα.

**γ.** **«Πατριαρχική Επιτροπή»** (1918): **Σχολικό βιβλίο, σελ. 142-143** «Η επιστροφή των προσφύγων… και της ελληνικής κυβέρνησης».

**ΘΕΜΑ Α2**

**α**. Λάθος **β**. Λάθος **γ**. Σωστό **δ**. Λάθος **ε**. Σωστό

**ΘΕΜΑ Β1**

**α.** **Σχολικό βιβλίο, σελ. 137** «Την εποχή αυτή (δηλαδή μετά την υπογραφή της συνθήκης του Βουκουρεστίου του 1913) … της ελληνικής κυβέρνησης».

**β.** **Σχολικό βιβλίο, σελ. 140** «Την περίοδο 1919-1921… Αρμένιοι και Ρώσοι».

**ΘΕΜΑ Β2**

Το εργατικό κίνημα κατά το 19ο αιώνα στην Ελλάδα διέφερε σε σχέση με τις γειτονικές ή άλλες ευρωπαϊκές χώρες λόγω των ιστορικών ιδιομορφιών της ελληνικής ανάπτυξης.

**Συνέχεια στο** **σχολικό βιβλίο, σελ. 46** «Στο τέλος του 19ου αιώνα… με κοινωνικό και ταξικό περιεχόμενο».

**ΘΕΜΑ Γ1**

**Σχολικό βιβλίο, σελ. 149-152**

**α.** Στις 24 Ιουλίου 1923 υπογράφηκε η Συνθήκη ειρήνης της Λοζάνης. Έξι μήνες πριν, στις 30 Ιανουαρίου 1923, είχε υπογραφεί η ελληνοτουρκική Σύμβαση, η οποία ρύθμιζε την ανταλλαγή των πληθυσμών μεταξύ Ελλάδας και Τουρκίας. Προβλεπόταν η υποχρεωτική ανταλλαγή μεταξύ των Ελλήνων ορθοδόξων κατοίκων της Τουρκίας και των Μουσουλμάνων κατοίκων της Ελλάδας. Αυτή θα ίσχυε τόσο γι' αυτούς που παρέμεναν στις εστίες τους, όσο και για εκείνους που είχαν ήδη καταφύγει στην ομόθρησκη χώρα. Μάλιστα, η ανταλλαγή ίσχυσε αναδρομικά για όλες τις μετακινήσεις που έγιναν από τη μέρα που κηρύχθηκε ο Α' Βαλκανικός πόλεμος (18 Οκτωβρίου 1912). Από την ανταλλαγή αυτή εξαιρέθηκαν οι Έλληνες ορθόδοξοι της Κωνσταντινούπολης, της Ίμβρου και της Τενέδου και οι Μουσουλμάνοι της Δυτικής Θράκης.

Οι ανταλλάξιμοι, σύμφωνα με τη σύμβαση ανταλλαγής θα απέβαλαν την παλιά ιθαγένεια και θα αποκτούσαν την ιθαγένεια της χώρας στην οποία θα εγκαθίσταντο. Επίσης, είχαν το δικαίωμα να μεταφέρουν την κινητή περιουσία τους και να πάρουν από το κράτος στο οποίο μετανάστευαν ως αποζημίωση περιουσία ίσης αξίας με την ακίνητη περιουσία που εγκατέλειπαν φεύγοντας. Τέλος, με βάση το άρθρο 11 της Σύμβασης της Λοζάνης ιδρύθηκε η «Μικτή Επιτροπή Ανταλλαγής» με έδρα την Κωνσταντινούπολη, η οποία αποτελούνταν από έντεκα μέλη (τέσσερις Έλληνες, τέσσερις Τούρκους και τρία μέλη-πολίτες ουδέτερων κατά τον Α’ Παγκόσμιο πόλεμο κρατών). Αρμοδιότητα της Μικτής Επιτροπής Ανταλλαγής ήταν ο καθορισμός του τρόπου μετανάστευσης των πληθυσμών και της εκτίμησης της ακίνητης περιουσίας των ανταλλαξίμων.

Στο κείμενο Α παρουσιάζεται η χαρακτηριστική περίπτωση ενός πρόσφυγα, ο οποίος στη μαρτυρία του καταθέτει τον τρόπο με τον οποίο έγινε η καταγραφή όσων προορίζονταν να φύγουν προς την Ελλάδα. Αναφέρεται η έλευση μιας επιτροπής από την Ελλάδα, η οποία κατέγραφε τα ονόματα και τα περιουσιακά στοιχεία των ανταλλαξίμων. Τους πρότειναν να πουλήσουν όσα περιουσιακά στοιχεία μπορούσαν και τα υπόλοιπα να τα έπαιρναν μαζί τους. Τους σύστησαν να μη φοβούνται και να τους ενημερώσουν, αν υπήρχαν «τουρκεμένοι» στο χωριό τους, διότι κι αυτοί υπάγονταν στις ρυθμίσεις της Σύμβασης ανταλλαγής πληθυσμών.

Η συμφωνία αυτή για ανταλλαγή πληθυσμών διέφερε από τις προηγούμενες. Καθιέρωνε για πρώτη φορά τη μαζική μετακίνηση πληθυσμών και είχε υποχρεωτικό χαρακτήρα, ενώ οι μέχρι τότε συμφωνίες προέβλεπαν εθελοντική μετανάστευση κατοίκων κάποιων επίμαχων περιοχών.

**β**. Όταν έγινε γνωστή η υπογραφή της Σύμβασης και οι όροι της, οι πρόσφυγες που βρίσκονταν στην Ελλάδα αντέδρασαν έντονα. Σε όλες τις πόλεις της Ελλάδας συγκρότησαν συλλαλητήρια, διατρανώνοντας την απόφασή τους να εμποδίσουν την εφαρμογή της. Η πραγματικότητα όμως, όπως είχε διαμορφωθεί μετά την έξοδο χιλιάδων Ελλήνων από τις πατρογονικές εστίες τους και την άρνηση της Τουρκίας να δεχτεί την επιστροφή τους, ανάγκασε την ελληνική αντιπροσωπεία να συμφωνήσει. Συγκεκριμένα, ο Α. Μ. Συρίγος (κείμενο Β) αναφέρει ότι «η ελληνική πλευρά [το 1923] επεδίωκε την ανταλλαγή των πληθυσμών». Η πρόθεση του Κεμάλ ήταν να εκδιώξει όλους τους μη μουσουλμανικούς πληθυσμούς από τα εδάφη της αυτοκρατορίας. Μετά την κατάρρευση του Μικρασιατικού μετώπου ήταν αναπόφευκτη η έξοδος εκατοντάδων χιλιάδων Ελλήνων και όσοι απέμειναν στις περιοχές που ελέγχονταν από τους Τούρκους ήταν θέμα χρόνου να εκδιωχθούν. Κατά συνέπεια, η δυνατότητα που είχε ο Βενιζέλος να διαπραγματευθεί στη Λοζάνη του πρόσφερε την ευκαιρία να διεκδικήσει όσο το δυνατόν ευνοϊκότερους όρους για την ανταλλαγή και τους ανταλλάξιμους, όπως ήταν η μετανάστευση τουρκο-μουσουλμανικών πληθυσμών από την Ελλάδα προς την Τουρκία και η πρόβλεψη για αποζημίωση των ανταλλαξίμων.

Εξάλλου, η υπογραφή της Σύμβασης της Λοζάνης υποβοηθούσε τις βλέψεις των ηγετών των δύο χωρών (Βενιζέλου και Κεμάλ) για τη διασφάλιση και αναγνώριση των συνόρων τους, την επίτευξη ομοιογένειας και την απρόσκοπτη ενασχόληση με την εσωτερική μεταρρύθμιση και ανάπτυξη. Όπως αναφέρεται από τον Γ. Θ. Μαυρογορδάτο στο κείμενο Γ, ήδη ο Βενιζέλος από το 1914 είχε αποδεχθεί την ανταλλαγή των πληθυσμών ως τη «ριζική μέθοδο επίλυσης» των σχετικών ζητημάτων με την Τουρκία, γεγονός που επιβεβαιώνει τον ορθολογισμό και το ρεαλισμό της βενιζελικής πολιτικής. Την ίδια θέση έχει και μετά τη Μικρασιατική Καταστροφή. Ο Γ. Θ. Μαυρογορδάτος υπογραμμίζει ότι «ο Βενιζέλος έσπευσε ανενδοίαστα να αναλάβει προσωπικά τη βαρύτατη ευθύνη της υποχρεωτικής αναταλλαγής των πληθυσμών (μολονότι προέβλεπε τότε ότι οι πρόσφυγες θα τον “αναθεματίσουν”)». Τέλος, με τον ίδιο ρεαλισμό ανέλαβε να οργανώσει λεπτομερώς την πολιτική του για το ζήτημα της προσφυγικής αποκατάστασης.

**ΘΕΜΑ Δ1**

**Σχολικό βιβλίο, σελ. 208-209**

Το θετικό και αισιόδοξο κλίμα των δύο πρώτων ετών της λειτουργίας του νέου καθεστώτος της Κρητικής Πολιτείας (1898-1900) άρχισαν να σκιάζουν απειλητικά σύννεφα, τα οποία επρόκειτο να δημιουργήσουν λίγο αργότερα σοβαρή εσωτερική κρίση. Το πιο σημαντικό ήταν η διαχείριση του εθνικού ζητήματος της ένωσης της Κρήτης με την Ελλάδα. Στο ουσιώδες αυτό ζήτημα παρατηρήθηκε εξαρχής διάσταση απόψεων μεταξύ του αρμοστή Γεωργίου και του Ελευθερίου Βενιζέλου, ο οποίος εκείνη την περίοδο ήταν υπουργός δικαιοσύνης της Κρητικής Πολιτείας.

Ο Γεώργιος πίστευε ότι η λύση του εθνικού ζητήματος θα ωρίμαζε με συνεχείς παραστάσεις και υπομνήματα προς τις Μεγάλες Δυνάμεις. Έτσι, σύμφωνα με το κείμενο Β χωρίς να συμβουλευτεί τους υπουργούς του ξεκίνησε συζητήσεις με τον τσάρο της Ρωσίας και απευθείας διαπραγματεύσεις με τους υπουργούς εξωτερικών της Ρωσίας, της Γαλλίας, της Αγγλίας και της Ιταλίας. Ο πρίγκιπας πίστευε ότι η λύση του Κρητικού ζητήματος θα προερχόταν από τις Μεγάλες Δυνάμεις και ότι η ανάμειξη των πολιτικών παραγόντων της Κρήτης, που κατά τη γνώμη του ήταν «άσχετοι», μπορούσε να θεωρηθεί ακόμα και επιζήμια. Μείωνε τη σημασία της πολιτικής κινητοποίησης των ίδιων των Κρητικών και της απαίτησής τους να αποκτήσουν τον έλεγχο της τύχης τους.

Ο Βενιζέλος, βλέποντας τα πράγματα πρακτικότερα και ρεαλιστικότερα, θεωρούσε ότι η λύση έπρεπε να είναι σταδιακή, με βαθμιαίες κατακτήσεις. Ως πρώτη μάλιστα κατάκτηση θεωρούσε την απομάκρυνση των ξένων στρατευμάτων από τις κρητικές πόλεις και την αντικατάστασή τους από ντόπια πολιτοφυλακή, με Έλληνες αξιωματικούς. Όπως επιβεβαιώνεται από το κείμενο Α, ο Βενιζέλος ήδη από το καλοκαίρι του 1900 είχε εισηγηθεί στο Γεώργιο τη βαθμιαία απαλλαγή της Κρήτης από τα δεσμά της διεθνούς εξάρτησης, ώστε να προαχθούν τα εθνικά συμφέροντα στο εξωτερικό και να κατοχυρωθεί η αυτοδιοίκηση στο εσωτερικό.

Εκτός των άλλων, η σύγκρουση μεταξύ τους διογκωνόταν και εξαιτίας του υπερβολικά συντηρητικού Συντάγματος της Κρητικής πολιτείας που παραχωρούσε στον Ηγεμόνα, όπως ονομάστηκε ο Ύπατος Αρμοστής, υπερεξουσίες, που εύκολα μπορούσαν να τον οδηγήσουν σε δεσποτική συμπεριφορά. Επιπλέον, η ασάφεια στον ακριβή καθορισμό αρμοδιοτήτων δημιουργούσε τριβές και προσωπικές αντιπαραθέσεις στο έργο της διοίκησης. Οι τοπικοί παράγοντες της Κρήτης, που πολέμησαν για την ελευθερία του νησιού και στήριξαν με ενθουσιασμό τον Πρίγκιπα, έβλεπαν τώρα με δυσφορία και πικρία να παραγκωνίζονται και να διορίζονται σε καίριες θέσεις Αθηναίοι σύμβουλοι του Γεωργίου, που αγνοούσαν τα κρητικά πράγματα και την ψυχολογία των Κρητών.

Τέλος, η διάσταση των απόψεων στο πολιτικό ζήτημα δεν άργησε να λάβει τη μορφή προσωπικής αντιπαράθεσης. Ο Βενιζέλος είχε καταστήσει σαφές ότι δεν αναγνωρίζει στον Πρίγκιπα το δικαίωμα να διαχειρίζεται προσωπικώς αυτός, η δυναστεία του και η «Αυλή των Αθηνών» το εθνικό ζήτημα της Κρήτης: «Ως ένας εκ των τριακοσίων χιλιάδων Κρητών, δεν σας εκχωρώ το δικαίωμά μου, ώστε μόνος σεις να ρυθμίζετε αυτοβούλως την εθνικήν πολιτικήν του τόπου μου!». Κακοί σύμβουλοι του Γεωργίου διοχέτευαν χαλκευμένα και συκοφαντικά κείμενα στις αθηναϊκές εφημερίδες εναντίον του Ελευθερίου Βενιζέλου, γεγονός που δημιούργησε βαρύ κλίμα διχασμού. Η κρίση κορυφώθηκε με την απόλυση του Ελ. Βενιζέλου από το αξίωμα του υπουργού (18 Μαρτίου 1901), γεγονός που προκάλεσε βαθύτατο ρήγμα στις σχέσεις των δύο ανδρών.

ΤΙΣ ΑΠΑΝΤΗΣΕΙΣ ΕΠΙΜΕΛΗΘΗΚΕ Ο ΤΟΜΕΑΣ ΤΩΝ ΦΙΛΟΛΟΓΩΝ ΤΩΝ ΦΡΟΝΤΙΣΤΗΡΙΩΝ

**«ΟΜΟΚΕΝΤΡΟ» ΚΑΙ «ΑΝΘΡΩΠΙΣΤΙΚΩΝ ΣΠΟΥΔΩΝ» ΦΛΩΡΟΠΟΥΛΟΥ**

[**www.floropoulos.gr**](http://www.floropoulos.gr)

**ΕΥΑΓΓΕΛΟΥ Μ. – ΛΙΑΒΑΡΗ Α. – ΧΑΝΙΩΤΗ Ν. – ΧΑΤΖΗΤΣΟΜΠΑΝΗ Μ.**

1. Ο Ελευθέριος Βενιζέλος [↑](#footnote-ref-1)
2. Ο πρίγκιπας Γεώργιος [↑](#footnote-ref-2)